Henszlmannov náčrtok západného priečelia košického Dómu pred jeho veľkou rekonštrukciou v rokoch 1877-1896
**Imrich Henszlmann** (\* 13. október 1813, Košice – † 5. december 1888, Budapešť), bol architekt, historik umenia, archeológ, kritik, spisovateľ, lekár, parlamentný zástupca, univerzitný profesor a člen *Uhorskej akadémie vied*. Preslávil sa ako zakladateľ umenovedy a pamiatkovej obnovy v Uhorsku.

Mladosť
-------

Pochádzal z nemeckej luteránskej rodiny Henszlmannovcov pôvodom z Bardejova, ktorá sa v Košiciach usadila v roku 1811. Jeho otec Imrich Henszlmann starší (1770 – 1817) si odkúpil meštiansky dom na rohu Hlavnej a Alžbetinej ulice, kde viedol prosperujúci železiarsky obchod. V roku 1813 sa mu v tomto dome, v tieni Dómu svätej Alžbety narodil syn. Hoci vyštudovaný lekár na univerzitách v Pešti, Viedni a Padove, svojej profesii sa nevenoval a začal sa zaoberať umením a architektúrou, ktorú študoval vo Francúzsku.

Zakladateľom umenovedy v Uhorsku
--------------------------------

Od roku 1841 sa stal korešpondentom Uhorskej akadémie vied. V roku 1846 mu vyšla knižka *Kassa városának ó-német stylű templomairól* (Košické kostoly staronemeckého štýlu), ktorá bola jeho prvou prácou o košických pamiatkach a prvým dielom v tomto odbore v Uhorsku vôbec. V tom istom roku sa v Košiciach konal celokrajinský kongres lekárov a prírodovedcov, kde pod jeho taktovkou vznikla požiadavka na vznik pamiatkovej obnovy v Uhorsku. V roku 1873 sa stal riadnym členom Uhorskej akadémie vied a vedúcim katedry archeológie budapeštianskej univerzity.

Vznik Hornouhorského múzea
--------------------------

V roku 1872 sa podarilo z jeho iniciatívy založiť predchodcu dnešného Východoslovenského múzea, *Hornouhorský muzeálny spolok*. Po smrti zanechal spolku okolo 3000 kusov výtvarných diel, knižnicu, korešpondenciu a rukopisy, ako aj ďalšiu pozostalosť. Táto zbierka sa stala jedným zo základov zbierkových fondov múzea.

Rekonštrukcia Dómu sv. Alžbety
------------------------------

Hoci neskôr žil v Pešti, do rodných Košíc sa často vracal, aj v súvislosti s vtedy prebiehajúcou a ostro sledovanou rekonštrukciou Dómu svätej Alžbety. Ovplyvnený francúzskou školou, bol zástancom čo najpuristickejšieho zásahu do stredovekej gotickej hmoty Dómu. Ostro kritizoval aj neodborný archeologický výskum staršieho goticko-románskeho kostola sv. Alžbety, ktorého základy sa pri rekonštrukcii našli.

Referencie
----------

1. ↑  DUCHOŇ, Jozef. Imrich Henszlmann - Rodák európskeho významu. *sme.sk* (Bratislava: Petit Press), 2005-07-01. Dostupné online [cit. 2021-02-02]. ISSN 1335-4418.
2. ↑  VSM. *O nás* [online]. Košice: vsmuzeum.sk, [cit. 2021-02-02]. Dostupné online.
3. ↑  DUCHOŇ, Jozef. Imrich Henszlmann očaril kongres prírodovedcov. *sme.sk* (Bratislava: Petit Press), 2005-07-08. Dostupné online [cit. 2021-02-02]. ISSN 1335-4418.

Externé odkazy
--------------

* Uhorská dočasná pamiatková komisia a Štátna pamiatková komisia 1872 – 1903
* Historická knižnica vo Východoslovenskom múzeu v Košiciach[nefunkčný odkaz]
* Rodák i čestný občan nebude už zabudnutým Košičanom
* Záznam o narodení a krste v matrike - evanjelická farnosť; pokrstený ako Emerich Henselmann

Autoritné údaje: * BnF: 122141305
* GND: 121139093
* ISNI: 0000 0001 2279 8541
* LCCN: n92106455
* NK ČR: nlk20010097680
* PIM: PIM57946
* SNK: 199230
* ULAN: 500251622
* VIAF: 51739269
* WorldCat: lccn-n92106455